Een dood ná boer en ‘aanvallers’ op mekaar skietFoto verskaf aan AT Inkmedia. ŉ Vermeende plaasaanvaller is dood en nog een gewond in ŉ skietgeveg met ŉ boer van die Amersfoort-omgewing in Mpumalanga. Brig. Selvy Mohlala, woordvoerder van die polisie, het aan Maroela Media gesê die voorval het omstreeks 12:40 op Natie van der Merwe (53) se plaas gebeur. Van der Merwe het glo vier mans buite die heining om sy erf sien loop en uit die huis gestap om hulle te konfronteer. “Volgens die polisie se inligting het hy [Van der Merwe] die mans gevra wat hulle op sy plaas soek en hulle het gesê hulle is op soek na werk,” het Mohlala gesê. “Hy het vir hulle gesê hy het nie vir hulle werk nie en hulle versoek om die perseel te verlaat. Toe die mans steeds weier om te loop, het Van der Merwe vir sy vrou geskree om die polisie te bel.” Foto verskaf aan AT Inkmedia. Volgens Mohlala het een van die verdagtes ŉ vuurwapen uitgeruk en op Van der Merwe begin skiet. Hy het teruggeskiet en twee van die mans is gewond. Een van hulle is op die toneel dood. Van der Merwe is nie raakgeskiet nie. Mohlala het gesê polisiebeamptes was vinnig op die toneel waarna die oorblywende twee verdagtes in hegtenis geneem is. Die derde verdagte is onder polisiebewaking in die hospitaal opgeneem nadat hy in die agterstewe geskiet is. ŉ Saak van poging tot moord word ondersoek.